Gobiidae

Die Dikkoppe (Gobiidae) is 'n visfamilie wat tot die orde Perciformes behoort. Hierdie familie het die meeste spesies van enige visfamilie, en omvat 230 genera met ongeveer 1 500 spesies. Een honderd en elf van die spesies word aan die Suid-Afrikaanse kus aangetref. 'n Paar spesies word ook in varswater aangetref.

 Kenmerke 
Die hele familie is klein bodemvisse wat alle moontlike vorms insluit: lank, kort, ovaalvormig met alle moontlike vinkombinasies. Die vorm van die kop sluit ook alle moontlikhede in: plat, breed, gepunt of versonke. Die oë is merendeels aan die bokant van die kop en die familie het geen sylyne nie. Die dorsale vinne bestaan normaalweg uit twee gedeeltes. Die bekkenvinne is naby mekaar en by sekere spesies is hulle aaneengeskakel. Die grootte wissel van 1 – 50 cm; die meeste spesies is kleiner as 8 cm.

 Habitat 
Die familie is kleurryk en wend dit aan om hulself te kamoefleer waar hulle ook al voorkom; getypoele, seegrasbeddings, riviermondings, koraalriwwe, rotsriwwe en sanderige- of rotsbodems tot op 'n diepte van 200 m. Die familie vreet klein skaaldiere, slakke en wurms.

'n Paar van die dikkoppe leef kenmerkend in 'n simbiotiese verhouding met die amper blinde, knypende alpheid garnaal. Die garnaal sal 'n gat grawe en dit onderhou terwyl die dikkop die omgewing dophou en so die garnaal beskerm. Die garnaal hou een antenna op die dikkop, sodra die dikkop gevaar gewaar sal hy met een sweepslag van sy stert terug in die gat gaan en sodoende die garnaal waarsku. Beide seediere leef met hulle maats in die gat.

 Genera 
Die volgende genera en gepaardgaande spesies kom aan die Suid-Afrikaanse kus en riviere voor:

 Amblyeleotris
 Amblyeleotris aurora - Pienkbalk-dikkop
 Amblyeleotris steinitzi - Steinitzse dikkop
 Amblyeleotris wheeleri - Mooidikkop

 Awaous
 Awaous aeneofuscus - Varswater-dikkop

 Bathygobius
 Bathygobius coalitus - Witspikkel-dikkop

 Bryaninops
 Bryaninops yongei - Seesambokdikkop

 Caffrogobius
 Caffrogobius caffer - Band-dikkop
 Caffrogobius gilchristi - Tronk-dikkop
 Caffrogobius nudiceps - Bles-dikkop

 Callogobius
 Callogobius plumatus - Veer-dikkop

 Croilia
 Croilia mossambica - Grawende dikkop

 Cryptocentrus
 Cryptocentrus malindiensis - Sjokolade-dikkop

 Fusigobius
 Fusigobius inframaculatus - Gevlekte sanddikkop

 Glossogobius
 Glossogobius callidus - Rivier-dikkop
 Glossogobius giuris - Tenk-dikkop

 Gnatholepis
 Gnatholepis cauerensis - Skouerkoldikkop

 Istigobius
 Istigobius decoratus - Versierde dikkop

 Priolepis
 Priolepis cincta - Bandiet-dikkop

 Psammogobius
 Psammogobius knysnaensis - Sanddikkop

 Redigobius
 Redigobius dewaali - Blokkies-dikkop

 Silhouettea
 Silhouettea sibayi - Sibayi-dikkop

 Valenciennea
 Valenciennea helsdingenii - Spoor-swerwer
 Valenciennea puellaris - Oranjekoldikkop
 Valenciennea sexguttata - Leerswerwer
 Valenciennea strigata - Vlagswerwer

 Sien ook 
 Alfabetiese lys van visse
 Lys van Suider-Afrikaanse visse volgens wetenskaplike name
 Lys van varswater visfamilies
 Lys van visfamilies

 Bron 
 Coastal Fishes of Southern Africa. Phil & Elaine Heemstra. 2004. 

Kategorie:Beenvisse